
РЕПУБЛИКА  БЪЛГАРИЯ
МИНИСТЕРСКИ  СЪВЕТ
Проект


ПОСТАНОВЛЕНИЕ № …………
от …………………………  година


ЗА ПРЕОБРАЗУВАНЕ НА АДМИНИСТРАТИВНИ СТРУКТУРИ КЪМ МИНИСТЪРА НА ЗЕМЕДЕЛИЕТО И ХРАНИТЕ И ЗА ПРИЕМАНЕ НА УСТРОЙСТВЕН ПРАВИЛНИК НА ИЗПЪЛНИТЕЛНАТА АГЕНЦИЯ ПО ГОРИТЕ И РИБАРСТВОТО


МИНИСТЕРСКИЯТ СЪВЕТ
ПОСТАНОВИ:

Чл. 1. Преобразува се Изпълнителната агенция по рибарство и аквакултури чрез вливане в Изпълнителната агенция по горите.

Чл. 2. Изпълнителната агенция по горите се преименува на Изпълнителна агенция по горите и рибарството.

Чл. 3. Приема Устройствен правилник на Изпълнителна агенция по горите и рибарството.

Чл. 4. Определя Изпълнителна агенция по горите и рибарството да изпълнява функциите по ОПРСР 2007 – 2013 г.

Преходни и заключителни разпоредби

§ 1. (1) Имуществото, активите, пасивите, архивът, счетоводният архив и ведомостите за заплати както и другите права и задължения на Изпълнителната агенция по горите и на Изпълнителната агенция по рибарството и аквакултурите преминават към Изпълнителната агенция по горите и рибарството.
(2) Изпълнителния директор на ИАГР в четиринадесетдневен срок от влизане в сила на постановлението да назначи комисия, която да извърши необходимите действия по ал. 1.

§ 2. Служебните и трудовите правоотношения на служителите чиито функции преминават към Изпълнителната агенция по горите и рибарството и Регионалните дирекции по горите, се уреждат съгласно чл. 87а от Закона за държавния служител и чл. 123 от Кодекса на труда, в съответствие с определените в устройствения и правилник структура и числен състав.

§ 3. Извън случаите по § 2 служебните и трудовите правоотношения на служителите се прекратяват от изпълнителния директор на Изпълнителна агенция по горите и рибарството при условията и по реда на чл. 106, ал. 1, т. 2 от Закона за държавния служител, съответно по реда на чл. 328, ал. 1, т. 2 от Кодекса на труда.

§ 4. В едномесечен срок от влизането в сила на постановлението изпълнителният директор на ИАГР да утвърди длъжностно разписание на ИАГР, както и допълнителните разписания на длъжностите, на които се назначават лица при условията и по реда на Постановление № 66 на Министерския съвет от 1996 г. за кадрово осигуряване на някои дейности в бюджетните организации.

§ 5. Висящите/Неприключилите съдебните и изпълнителни производства, по които страна са изпълнителния директор на Изпълнителната агенция по горите или Изпълнителната агенция по горите, съответно изпълнителния директор на Изпълнителната агенция по рибарството и аквакултурите или Изпълнителната агенция по рибарството и аквакултурите, се довършват от изпълнителния директор на Изпълнителната агенция по горите и рибарството, съответно Изпълнителна агенция по горите и рибарството.

§ 6. Висящите/Неприключилите съдебните производства по Програмата за морско дело и рибарство 2007 – 2013, по които страна е изпълнителния директор на Изпълнителната агенция по рибарството и аквакултурите, съответно Изпълнителната агенция по рибарството и аквакултурите се довършват от изпълнителния директор на Изпълнителната агенция по горите и рибарството, съответно от Изпълнителната агенция по горите и рибарството.

§ 7. Започналите и недовършени административни производства в Изпълнителната агенция по горите и в Изпълнителната агенция по рибарството и аквакултурите се довършват от изпълнителния директор на Изпълнителната агенция по горите и рибарството или оправомощени от него лица по досегашния ред.

§ 8. Започналите и недовършени административнонаказателни производства се довършват от оправомощените длъжностни лица на Изпълнителна агенция по горите и рибарството и нейните структури.

§ 9. Издадените от изпълнителния директор на Изпълнителната агенция по горите и изпълнителния директор на Изпълнителната агенция по рибарството и аквакултурите административни актове, разрешителни за стопански риболов, специални разрешителни за улов на определен квотиран вид риба и удостоверения за придобито право за усвояване на ресурс от риба и други водни организми във водите на Черно море и река Дунав, както и образците на документи запазват действието си/валидността си до изтичане на срока, за който са издадени.

§ 10. (1) Откритите процедури за възлагане на обществени поръчки на Изпълнителна агенция по горите и Изпълнителна агенция по рибарството и аквакултурите се довършват от изпълнителния директор на Изпълнителна агенция по горите и рибарството.
(2) Архивираните досиета на проведени процедури/ред за възлагане на обществени поръчки на Изпълнителната агенция по горите и на Изпълнителната агенция по рибарството и аквакултурите се съхраняват от Изпълнителната агенция по горите и рибарството до изтичането на законоустановените срокове.

§ 11. Сключените договори, чието изпълнение не е приключило, които са за нуждите на Изпълнителната агенция по горите и на Изпълнителната агенция по рибарството и аквакултурите, се поемат от изпълнителния директор на Изпълнителната агенция по горите и рибарството, за съответната част от предмета на договора съобразно нуждите на съответния възложител при запазване на общия обем, характер и стойност.

§ 12. Изпълнителният директор на Изпълнителната агенция по горите и рибарството в тримесечен срок от влизането в сила на постановлението да внесе предложения за промени в нормативни актове и решения на Министерския съвет, необходими за уреждането на функциите на Изпълнителната агенция по горите и рибарството.

§ 13. Изпълнителния директор на Изпълнителна агенция по горите и рибарството в тримесечен срок от влизане в сила на постановлението да приведе устройствените правилници на Регионалните дирекции по горите в съответствие с функции по Закона за рибарството и аквакултурите и Устройствения правилник на ИАГР.

§ 14. В Постановление № 173 на Министерския съвет от 2011 г. за приемане на Устройствен правилник на Изпълнителната агенция по горите (обн., ДВ, бр. 49 от 2011 г.; изм. и доп., бр. 103 от 2012 г., бр. 29 от 2015 г., бр. 32 и 71 от 2016 г., бр. 94 от 2017 г., бр. 2, 64, 66 и 104 от 2018 г., бр. 20 от 2020 г. и бр. 100 от 2022 г.) се правят следните изменения:
1. Член 1 се отменя.
2. В чл. 2:
а) в основния текст думите „териториалните звена на Изпълнителната агенция по горите – 1 113“ се заменят с „териториалните звена на Изпълнителна агенция по горите и рибарството – 1 096“.
б) в т. 1 числото „920“ се заменя с „919“.
в) в т. 2 числото „193“ се заменя с „177“.

§ 15. В Постановление № 125 на Министерския съвет от 2006 г. за приемане на Устройствен правилник на Министерството на земеделието и храните (обн., ДВ, бр. 48 от 2006 г.; изм. и доп., бр. 15, 62 и 77 от 2007 г., бр. 71, 76 и 83 от 2008 г., бр. 3, 42, 84 и 90 от 2009 г., бр. 4, 22, 41, 84 и 101 от 2010 г., бр. 9, 15, 49, 50, 52, 59 и 72 от 2011 г., бр. 14, 48, 84 и 103 от 2012 г., бр. 77 от 2013 г., бр. 29, 50 и 68 от 2015 г., бр. 12, 32, 62, 71 и 76 от 2016 г., бр. 55 и 94 от 2017 г., бр. 66 и 104 от 2018 г., бр. 20 от 2020 г., бр. 25 от 2021 г., бр. 25 от 2022 г., бр. 101 от 2023 г., бр. 9 и 46 от 2024 г. и бр. 56 от 2025 г.) се правят следните изменения:
1. В чл. 2, ал. 2:
a) в т. 1 думите „Изпълнителна агенция по горите“ се заменят с „Изпълнителна агенция по горите и рибарството.“
б) точка 10 се отменя.
2. В приложението към чл. 2, ал. 3:
а) в т. 1 думите „Изпълнителна агенция по горите“ се заменят с „Изпълнителна агенция по горите и рибарството.“, а числото „148“ се заменя с „276“.
б) точка 10 се отменя.

§ 16. В Постановление № 95 от 2010 г. за приемане на Устройствен правилник на Изпълнителната агенция по рибарство и аквакултури и за закриване на Изпълнителната агенция по хидромелиорации към министъра на земеделието и храните (обн. ДВ, бр. 41 от 2010 г., изм., бр. 64 от 2010 г.) чл. 1 се отменя.

§ 17. Постановлението се приема на основание чл. 35 и 55 от Закона за администрацията.

§ 18. Постановлението влиза в сила от 1 януари 2027 г.


МИНИСТЪР-ПРЕДСЕДАТЕЛ:
РУМЕН РАДЕВ


ГЛАВЕН СЕКРЕТАР НА МИНИСТЕРСКИЯ СЪВЕТ:
КАМЕЛИЯ НЕЙКОВА

	ГЛАВЕН СЕКРЕТАР НА МИНИСТЕРСТВОТО НА ЗЕМЕДЕЛИЕТО И ХРАНИТЕ:
	

	ДИРЕКТОР НА ДИРЕКЦИЯ „ПРАВНИ ДЕЙНОСТИ И ЗАКОНОДАТЕЛСТВО НА ЕВРОПЕЙСКИЯ СЪЮЗ“, МИНИСТЕРСТВО НА ЗЕМЕДЕЛИЕТО И ХРАНИТЕ:

КРИСТИЯН СТЕФАНОВ

ЙОЛИТА ВЛАЕВСКА-КИРОВА


